
1.       Introducere
Dreptul umanitar internaţional (IHL) (identificat şi sub numele de legile războiului, legile şi deprinderile războiului sau legile conflictului armat), reprezintă o colecţie de texte legale compusă din: Convenţia de la Geneva, Convenţia de la Haga, tratatele subsecvente, procesele legale şi cutumele legale internaţionale.
Convenţia de la Geneva reprezintă un ansamblu de patru tratate în care sunt stabilite standardele dreptului internaţional în ceea ce priveşte problemele umanitare. Aceste tratate se referă în principal la tratamentul necombatanţilor şi a prizonierilor de război şi nu au nici o legătură cu problema folosirii armamentului în timp de război, situaţie care este subiectul Convenţiei de la Haga (1899 / 1907) şi a Protocolului de la Geneva (1925 – folosirea armelor chimice şi biologice).
Elaborarea şi adoptarea tratatelor parte componentă a Convenţiei de la Geneva, este rezultatul eforturilor pictorului Henri Dunant, unul din martorii ororilor din timpul bătăliei de la Solferino (24 iunie 1859), în nordul Italiei, unde armatele Franţei şi Austriei (cu un total de peste 320000 oameni) s-au luptat cu înverşunare timp de 16 ore. În urma confruntării, numărul morţilor şi al răniţilor de pe câmpul de luptă a fost de 40000. Bătălia în sine a reprezentat o victorie pentru francezi, dar costul a fost enorm: cadavrele erau aşezate unele peste altele, iar răniţii zăceau neîngrijiţi.
Actuala Convenţie de la Geneva este rezultatul procesului de elaborare şi amendare derulat între 1864 şi 1949, proces ce a fost concentrat pe protecţia civililor şi a persoanelor ce nu mai fac parte din trupele regulate ale beligeranţilor. Ultimul dintre amendamente a fost o consecinţă a celui de al doilea război mondial şi a avut ca obiect toate cele 4 tratate ale Convenţiei. După 1949, conflictele locale au obligat comunitatea internaţională la o nouă revizuire a Convenţiei de la Geneva, cu acest prilej fiind introduse menţiuni privind războiul civil precum şi interzicerea unor metode de ducere a războaielor.
În prezent, ansamblul tratatelor privind dtreptul umnaitar internaţional cunoscute sub numele de „Convenţia de la Geneva” sunt structurate astfel:
1.      Prima Convenţie de la Geneva ce are ca scop „ameliorarea condiţiilor răniţilor şi a bolnavilor din forţele armate aflaţi pe câmpul de luptă” (adoptată în 1864, ultima modificare 1949);
2.      A doua Convenţie de la Geneva ce are ca scop „ameliorarea condiţiilor membrilor Forţelor Armate Marine răniţi, blonavi şi naufragiaţi” (adoptată în 1949, succesoare a Convenţiei a X-a de la Haga adoptată în 1907);
3.      A treia Convenţie de la Geneva ce are ca scop stabilirea „tratamentului aplicat prizonierilor de război” (adoptată iniţial în 1929, ultimul amendament adoptat în 1949);
4.      A patra Convenţie de la Geneva ce are ca scop „protecţia personalului civil pe timp de război” (adoptată în 1949, având la bază Convenţia IV de la Haga adoptată în 1907).
De-a lungul timpului, Convenţiei de la Geneva i-au fost adăugate trei noi protocoale privind:
i.                     Primul protocol (1977): Procol adiţional al Convenţiei de la Geneva privind „Protecţia victimelor conflictelor armate internaţionale”. Protocol ratificat până la 12 ianuarie 2007 de un număr de 167 de state;
ii.                   Al doilea protocol (1977): Protocol adiţional al Convenţiei de la Geneva privind „Protecţia victimelor conflictelor armate locale”. Protocol ratificat până la 12 ianuarie 2007 de un număr de 163 de state;
iii.                  Al treilea protocol (2005): Protocol adiţional al Convenţiei de la Geneva privind adoptarea unor embleme distincitve. Protocol ratificat până în iunie 2007 de un număr de 17 state şi semnat, dar neratificat, de un număr de 68 de state;
În ciuda unor prevederi clare şi îndelung popularizate în rândul civililor şi a forţelor armate, abuzuri şi încălcări ale dreptului umanitar internaţional au fost înregistrate în toate conflictele armate ce au urmat elaborării sale, în special după adoptarea industrializării conflictelor armate. Masacrele primului şi celui de al doilea război mondial, conflictele locale ce au jalonat perioada „războiului rece”, precum şi conflictele cu tente naţionaliste ce au urmat căderii URSS şi a comunismului în Europa au evidenţiat limitările actualului sistem de drept umanitar.
2.       Războiul ruso-georgian (războiul de 5 zile)
Ultimul exemplu de încălcare a prevederilor în domeniul dreptului umanitar internaţional (Convenţia de la Geneva) a fost reprezentat de conflictul dintre Rusia şi Georgia, conflict ce a debutat oficial în seara zilei de 7 august 2008. În urma celor cinci zile de conflict armat dintre forţele militare georgiene şi cele ruseşti a rezultat un dezastru umanitar, pe fondul unor acuzaţii reciproce de genocid şi purificare etnică.
Nici bilanţul oficial al conflictului nu este unul unanim acceptat. Astfel oficialii ruşi vorbesc de aproximativ 2000 de morţi şi răniţi, majoritatea cetăţeni ruşi, georgienii contabilizează un număr aproximativ 92 morţi, dintre care 40 de civili, iar Crucea Roşie Internaţională estimează la aproximativ 40000 numărul refugiaţilor din zonele de conflict.
Punctul în care Rusia, Georgia şi organizaţiile şi organismele internaţionale sunt de acord este acela privind încălcarea legislaţiei internaţionale cu privire la drepturile omului şi a dreptului internaţional umanitar. Reprezentanţii Amnesty International, Human Right Watch, Comisiei Europene şi a altor organisme internaţionale din domeniu, prezenţi în zonele de conflict, au colectat informaţii ce indică încălcări grave ale legislaţiei cu privire la drepturile omului şi ale dreptului internaţional umanitar, încălcări ce au fost comise de forţele georgiene, de cele ruseşti, precum şi de formaţiunile paramilitare ale Osetiei de Sud.
Concret ce se reproşează părţilor?
i.          Încălcări de săvîrşirea cărora sunt acuzate forţele georgiene
În timpul bombardării oraşului Tskhinvali şi a satelor din apropierea acestuia, în seara şi noaptea zilei de 7 august, forţele armate georgiene nu au avut posibilitatea identificării şi localizării exacte a obiectivelor militare şi a celor civile. Rezultatul? În oraşele Tskhinvali şi Khetagurovo au fost distruse numeroase obiective civile (locuinţe) aflate în apropierea ţintelor de interes militar, atacul soldându-se şi cu numeroase victime civile (morţi sau răniţi).
Conform reprezentaţilor Amnesty International ce au vizitat oraşul Tskhinvali după încetarea ostilităţilor, un număr de aproximativ 100 de locuinţe civile au fost distruse în timpul primului bombardament georgian, numărul persoanelor decedate pe fiecare dintre străzile bombardate variază de la două sau trei, pînă la aproape zece victime în zonele cele mai afectate. Lista victimelor putea fi mult mai lungă, daca construcţia specifică a locuinţelor (construcţia din beton armat a majorităţii caselor) nu ar fi permis civililor ascunşi în subsoluri să scape relativ nevătămaţi. Majoritatea victimelor par a fi persoane care locuiau în case de cărămidă, asupra cărora au căzut bombe şi persoane surprinse în stradă de explozii şi rămăşiţe ale rachetelor căzute.
ii.         Încălcări de săvîrşirea cărora sunt acuzate forţele ruse
În timpul atacurilor desfăşurate în perioada 8 – 12 august asupra oraşelor din Georgia şi a satelor cu populaţie majoritară georgiană din Osetia de Sud, forţele armate ruse nu au făcut o distincţie clară între ţintele militare şi cele civile. Relevante pentru acest caz sunt atacurile aeriene asupra localităţilor Gori (12 august) şi Karbi (9 august). În ambele cazuri forţele militare georgiene vizate de atacurile aeriene se aflau dislocate pe alte poziţii decât cele ce au fost subiectul atacului aerian.
iii.        Presupuse încălcări comise de către miliţia osetină în zonele aflate sub control efectiv rusesc
În conformitate cu raportul reprezentanţilor Amnesty International, satele Osetiei de Sud cu populaţie majoritar goergiană au fost subiectul jafurilor şi incendierilor. La aceste jafuri şi incendieri au participat „Forţele Osetiei de Sud” titulatură sub care sunt recunoscute grupuri paramilitare şi persoane particulare înarmate aflate sub controlul guvernului secesionist al Osetiei de Sud.
Rezidenţii rămaşi au fost ameninţaţi, iar cîţiva – ucişi. Primul val de jafuri a avut loc în enclavele din Osetia de Sud, administrate anterior de Georgia. Conform unor martori oculari intervievaţi de către reprezentanţii Amnesty International, cînd forţele ruse au intrat în sate, în acestea nu mai rămăseseră decît cîteva zeci de locuitori, majoritatea fiind persoane în vîrstă şi persoane cu handicap, sau cei care nu au vrut să-şi părăsească casele. Forţele militare ruse regulate ce au pătruns în aceste sate, au fost urmate de grupuri armate sau unităţi neregulate formate din sud-osetini şi persoane din alte regiuni ale Federaţiei Ruse ce au comis jafuri şi incendieri de mare amploare.
Organizaţiile umanitare internaţionale consideră îngrijorător faptul că forţele militare ruse nu au reuşit să ia măsuri eficiente pentru a proteja civilii şi proprietatea acestora de astfel de abuzuri, în zonele aflate sub controlul lor.
În cadrul documentelor şi a comunicatelor emise de către organismelor internaţionale se vorbeşte de un dezastru umanitar. Situaţia catastrofală este susţinută de declaraţia Înaltului Comisariat al ONU pentru Refugiaţi (ICNUR) din 18 septembrie, în care se subliniază faptul că aproximativ 163 000 de oameni au fost obligaţi să-şi părăsească casele după începrea conflictului armat, dintre care 127 000 au fost strămutaţi pe teritoriul Georgiei şi alţi 36 000 în Federaţia Rusă. Un fapt pozitiv subliniat în cadrul rapoartele reprezentanţilor organismelor internaţională este acela că de la încetarea ostilităţilor marea majoritate a sud-osetinilor care au fugit în Federaţia Rusă, s-au putut întoarce acasă, iar locuinţele ce aparţin etnicilor osetini avariate în decursul conflictului, sunt în curs de reconstrucţie.
Din cele 127000 de persoane strămutate pe teritoriul Georgiei, doar aproximativ 68000 s-au putut întoarce acasă, alte aproximativ 5000 urmând a se întoarce până la sfârşitul anului 2008. Se estimează că alte aproximativ 23 000 de persoane vor putea reveni pe parcursul anului 2009, pe măsură ce casele lor vor fi reparate. În ciuda acestui optimism general legat de revenirea rapidă la condiţiile de viaţă şi securitate de dinaintea izbucnirii conflictului, reprezentanţii Amnesty International îşi exprimă îngrijorarea legată de obstacolele care împiedică întoarcerea în propriile proprietăţi a zeci de mii de refugiaţi de etnie georgiană.
În timp ce întoarcerea voluntară a tuturor persoanelor strămutate la locurile originale de trai trebuie să rămînă o prioritate, de asemenea, trebuie găsite soluţii pe termen lung pentru cei cazaţi temporar în Gori, Tbilisi şi în alte părţi, pentru care întoarcerea acasă este încă imposibilă. Fiecare persoană strămutată intern are dreptul de a se întoarce la locul ei originar de reşedinţă, în condiţii de siguranţă şi demnitate. Fiecare persoană trebuie să ia voluntar această decizie, avînd la dispoziţie alternative acceptabile de integrare sau reinstalare permanentă în alte părţi ale ţării. Protecţia şi respectarea drepturilor persoanelor strămutate intern, inclusiv a drepturilor economice şi sociale, nu pot fi amînate pînă cînd întoarcerea va deveni posibilă din punct de vedere politic. Este responsabilitatea autorităţilor din Georgia să asigure respectarea drepturilor omului persoanelor strămutate, în cea mai mare măsură permisă de resursele disponibile şi fără discriminare.
În vederea limitării proporţiilor destrului umanitar, restabilirii ordinii publice şi a securităţii tuturor persoanelor, organizaţiile umanitare internaţionale fac apel la autorităţile ruse şi georgiene, precum şi la administraţia de facto a Osetiei de Sud, să garanteze, fără discriminare, siguranţa tuturor persoanelor din zonele afectate de conflict. În conformitate cu prevederile trataelor internaţionale la care statul rus şi cel georgian sunt parte, autorităţile din toate zonele afectate de conflict au obligaţia de a garanta accesul liber şi complet celor care evaluează necesitatea asistenţei umanitare şi acordă astfel de asistenţă şi să garanteze condiţiile necesare unei întoarceri demne, voluntare, sigure şi durabile a persoanelor strămutate.
3.       Supravegherea respectării drepturilor omului
Comunitatea internaţională a solicitat părţilor aflate în conflict să asigure deplasarea observatorilor internaţionali, experţi în domeniul drepturilor omului, în vederea monitorizării modului în care sunt respectate  drepturilor omului în toate zonele care au fost afectate de conflict.
În acest scop Amnesty International, Human Right Watch, UE etc., urmează a trimite misiuni de monitorizare. Astfel Misiunea de Monitorizare a UE urmează să înceapă activitatea la 1 octombrie, în consecinţă pînă la 29 septembrie peste 300 de experţi au început să fie trimişi la oficiile din teren. Pe lîngă monitorizarea implementării acordului de pace, mandatul misiunii include monitorizarea situaţiei privind drepturile omului, precum şi concentrarea asupra supremaţiei legii şi asupra ordinii publice, ceea ce include securitatea întoarcerii refugiaţilor şi persoanelor strămutate.
Organizaţia pentru Securitate şi Cooperare în Europa (OSCE) dispune în prezent de 28 de observatori militari, care au ca obiectiv monitorizarea acţiunilor militare şi orice violenţă în zonele adiacente Osetiei de Sud.
4.       Investigaţii independente
Informaţiile colectate de reprezentanţii şi misiunile diferitelor organisme internaţionale aflate în zonele de conflict în august 2008, cît şi din alte surse, au indicat încălcări grave ale dreptului umanitar internaţional şi ale legislaţiei cu privire la drepturile omului, comise de către toţi participanţii la conflict, atît în timpul conflictului, cît şi după încheierea acestuia.
În vederea publicării propriului raport asupra conflictului ruso georgian, Amnesty International a solicitat în scris guvernelor din Georgia, Rusia şi administraţiei de facto a Osetiei de Sud, informaţii suplimentare şi lămuriri asupra diferitelor cazuri de abuz. De asemenea, concliziile raportului publicat de către Amnesty International îndeamnă toate părţi implicate în conflict să asigure efectuarea unor investigaţii independente, imparţiale, minuţioase şi prompte ale tuturor acuzaţiilor de încălcări grave ale legislaţiei internaţionale cu privire la drepturile omului şi ale dreptului umanitar internaţional. Persoanele responsabile trebuie să fie trase la răspundere în cadrul unor procese care corespund standardelor internaţionale. Dat fiind faptul că au fost înaintate acuzaţii de încălcări grave ale dreptului internaţional de către toţi participanţii la conflict, Amnesty International, de asemenea, îndeamnă participanţii la conflict să accepte şi comunitatea internaţională să iniţieze o misiune de cercetare care să efectueze o investigaţie minuţioasă a tuturor acuzaţiilor de încălcări grave ale drepturilor omului şi ale dreptului internaţional umanitar şi să raporteze în mod public despre constatările sale. Echipa de cercetare trebuie să efectueze investigaţia şi să raporteze în baza legilor umanitare internaţionale relevante şi în baza standardelor cu privire la drepturile omului. În plus, raportul cu privire la rezultatele misiunii trebuie să includă recomandări menite să pună capăt încălcărilor actuale ale dreptului internaţional şi să prevină alte încălcări, precum şi să asigure despăgubiri, inclusiv aplicarea justiţiei pentru victime. O misiune de acest gen trebuie să dispună de resurse adecvate. Specialiştilor din cadrul echipei de cercetare trebuie să i se acorde acces la toate persoanele şi la toată informaţia relevantă. Toate persoanele, care vor furniza informaţii în timpul investigaţiei, trebuie să fie protejate de represalii. Dat fiind spectrul larg de încălcări ale drepturilor omului care se presupune că au avut loc şi complexitatea aspectelor legale şi faptice, membrii echipei de cercetare trebuie să aibă la dispoziţie echipamentul şi asistenţa necesară, pentru a putea desfăşura o anchetă competentă şi minuţioasă. Printre altele, în echipă trebuie să fie inclus un număr adecvat de: experţi în drepturile omului şi dreptul internaţional umanitar; anchetatori militari şi penali; experţi în arme şi balistică; experţi legişti; experţi în protecţia victimelor şi martorilor, inclusiv a femeilor şi copiilor.

